b"\n_START_ARTICLE_\nEmentalski sir\n_START_PARAGRAPH_\nEmentalski sir (tudi ementalec ) je vrsta trdega sira.\n_START_SECTION_\nZna\xc4\x8dilnosti\n_START_PARAGRAPH_\nEmentalski sir imenujejo tudi kralja sirov, ker spada po kakovosti med najbolj\xc5\xa1e vrste sirov. Odlikujejo ga zelo aromati\xc4\x8den okus, visoka hranljiva vrednost in razmeroma dolga obstojnost. Narejen je iz surovega kravjega mleka._NEWLINE_Hlebec ima obliko mlinskega kamna z rahlo izbo\xc4\x8denima osnovnima ploskvama in obodno plastjo, danes pa ga oblikujejo tudi v blok. Premer hlebca, visokega 13 do 25\xc2\xa0cm, je 70 do 100\xc2\xa0cm. Te\xc5\xbea hlebca, z ozirom na velikost hlebca, varira med 65 in 110\xc2\xa0kg. Skorja ementalskega sira je \xc4\x8dvrsta, suha in slamnato rumene barve. Testo je slonoko\xc5\xa1\xc4\x8dene do svetlorumene barve, \xc4\x8dvrsto, vendar plasti\xc4\x8dno. Ena do tri centimetre velika okrogla o\xc4\x8desca z gladko povr\xc5\xa1ino so enakomerno razporejena po vsem prerezu. Okus sira je sladkast in spominja na le\xc5\xa1nike.  Sir vsebuje najmanj 45% ma\xc5\xa1\xc4\x8dobe v suhi snovi in okoli 50% vode v nema\xc5\xa1\xc4\x8dobni snovi, ter 1,5 do 2% soli.\n_START_SECTION_\nProizvodnja\n_START_PARAGRAPH_\nPri proizvodnji ementalskega sira se uporabljajo tri vrste propionskih bakterij: Streptococcus thermophilus, Lactobacillus in Propionibacter shermani. Pri kasnej\xc5\xa1i fazi proizvodnje Propionibacter shermani porablja nastalo mle\xc4\x8dno kislino, ki so jo proizvedle druge bakterije in spro\xc5\xa1\xc4\x8da ogljikov dioksid, ki se v testu zbira v obliki mehurjev, tako nastanejo za ementalski sir zna\xc4\x8dilne o\xc4\x8desca, velika kot \xc4\x8de\xc5\xa1nja ali oreh. \xc5\xa0vicarski ementalski sir izdelujejo v bakrenih kotlih, da se zaradi razlik v povr\xc5\xa1inski napetosti zrna ne lepijo na stene kotla._NEWLINE_Iz 100 litrov kravjega mleka izdelajo od 8,1 do 9,3\xc2\xa0kg sira. \xc4\x8cas zorenja je najmanj 3 mesece, lahko pa tudi do 8 mesecev.\n_START_SECTION_\nZa\xc5\xa1\xc4\x8dita ozna\xc4\x8dbe porekla\n_START_PARAGRAPH_\nIzdelovanje pravega ementalskega sira poteka pod nadzorom AOC (Appellation d'Origine Contr\xc3\xb4l\xc3\xa9e), od 2013 pa pod nadzorom AOP (Appellation d'origine prot\xc3\xa9g\xc3\xa9e). Pravi ementalski sir je po vsej povr\xc5\xa1ini skorje ozna\xc4\x8den z napisom \xc2\xbbswiss emmental\xc2\xab. Skrb za kakovost \xc5\xa1vicarskega sira je na nacionalni ravni tako velika in natan\xc4\x8dna, da razlike med posameznimi proizvajalci niso omembe vredne."